 1. En nom dou Père et dou Fil et dou Saint Esperit, Amen. Je, Estienes de Mont Saint Jehan, sires de Saumaise, antendenz à l’édifiement et au profit de ma ville de Saumaise et des borgeois demorant en ladite ville de Saumaise dedeanz les Croiz, fait savoir à tous ceaux qui verront ces présentes letres, que comme la mainmorte soit orandroit en la ville de Saumaise, je, Estienes de Mont Saint Jehan, sires de Saumaise, quitois, delivrois et laissois es diz borgeois de Saumaise et à leurs hoirs, ladite mainmorte por touz leus.  2. Et ai doné et octroyé esdiz borgeois de Saumaise et à leurs hoirs, tel franchise et tex convenances, que tuit cil et uns chascuns seront quite et franc chascun an por seze soz et huit deniers de la monoie de Digenois ou de tel monoie comme il corra por Bergoine au tens con paierai la frenchise à paier chascun an à moi ou à mes hoirs, landemain de la feste de Tous Sainz, et por ces devant dit seze soz et huit deniers, li diz borgeois de Saumaise et leur hoir seront quite et franc perpétuement chascun an de toutes tailles, de toutes corvées, de toutes mises et de toutes choses, s’il ne font forfait de quoi il deveint amande, laquelle amande serai moi et à mes hoirs.  3. Et povent lidit borgeois de Saumaise et lour hoir metre lour maire et lour escheviz, jusque à quatre escheviz sens congié de moi et de mes hoirs et povent mettre leur messiers et leur vigniers sens congié de moi et de mes hoirs, et li maires pout metre son sergent sanz congié de moi et des borgeois.  4. Et povent lidit borgeois de Saumaise et leur hoir chascun an changier et remuer, lou jor de la Saint Jehan Baptiste, lou maior et les escheviz si veullent sanz congié de moi et de mes hoirs.  5. Et quicques soit maires en la ville de Saumaise, il est tenuz par son sairement à garder mon droit et à mes hoirs et les droiz de la franchise et de garder mes amandes seles i escheent.  6. Et ce sunt les amandes jugées: Dou sanc queneu, se clains en est faiz sexante et cinc soz: De férir ou de batre sanz sanc, se clains en est faiz set soz. De despitier lou maior ou son sergent set soz: De fau clain set soz: De mesatandue de jor: De essoine ni ai, set soz: De faux ne set soz: De domaige confait à esciant, set soz: De villenie ou il afert escondit, set soz: Se li borgeois ou leur hoir sunt pris au bois deffendu, set soz; dedanz leur usaige. Et sil escheoit en ladite freinchise de Saumaise, amande qui ne soit continuée en ceste letre, ele serai jugié es us des costumes de Vieteaul.  7. Et tuit li clain des borgeois et de leur hoirs doivent venir devant lou maior, et li maires doit avoir de chascun clain treze deniers touz quites suens.  8. Et se li maire ou li eschevi meffacient de riens vers moi ou vers mes hoirs, il sunt tenu de l’amander à moi et à mes hoirs, es us et es costumes de Vieteaul.  9. Et est à savoir que je ne mi hoir ne povons ne ne devons effacier lesdiz borgeois de Saumaise ne lour hoirs de nulle chose ne prendre dou leur fors que ces devant diz seze soz huit deniers de la monoie desus nommée, et fors que les amandes jugiés, enfin comme eles sont contenues en ceste lettre. 10. Adcertes, je ai doné et quité et octroié perpétuement es diz borgeois de Saumaise et à lour hoirs l’usaige à tout le bois mort partout mes bois fors de forêt Vaudry et fors du bois devers Vulle et fors de mon parc. Ce est à savoir à tout lou bois fors que au foul et au chaine et au pommier et au parier et au fraine estanz pour faire toutes leurs vouluntez en ladite freinchise, sanz vandre et sanz doner de feors les croiz, et au fraine ont li dit borgeois et leur hoir, leur usaige pour faire bouz et chevilles es chars, es charetes et es charrues, et pour cecles es cues et es tonneaux. Et si ont lour usaige li dit borgeois et lour hoir, au pommier et au parier araichier pour anter pour tous mes bois où ils ont leur autre usaige et dedanz les Comes n’ont point d’usaige, lidit borgeois ne leur hoir à la Codre, et se je ou mi hoir voliens faire estan ou édifiement ou creitre, mon parc dedanz les bois où ils ont lour usaige, li dit borgeois ne leur hoir ne povent de riens aler encontre pour usaige qu’il aient es bois. 11. Et leur ai doné et octroié l’usaige por touz mes bois à tout lou fruit dou bois, et si veulent envoier leur pors de leur propres ostes en la paisson, il les i povent envoier tout l’an, chascun porc pour quatre deniers de la monoie desus nommée, ensin lou petit con lou grant. En sorquetout, je ai doné et octroié es diz borgeois de Saumaise et à lour hoirs l’usaige es reortes de charrues por touz mes bois, à prendre chascun an ou mois de mars, ce est à savoir à chascun aploit dous faix de reortes et à chascune charete un fois et les doit l’en prandre por lou commandement de mon foretier, et leur ai doné et otroié l’usaige es liens des gerbes par tous leus et en bois et en rivière. 12. Et ai doné et otroié esdiz borgeois de Saumaise et à leur hoirs la peicherie dès lou molin dou Reinbert en sus, save ma peicherie et sauf lou droit autrui. 13. Et est à savoir que lidit borgeois de Saumaise et lour hoir sunt et seront quite et franc, en tel menière qu’il povent et porront demorer en quelque leu qu’il voldront en autre seignorie que en la moie, et porront avoir et tenir toutes les lour choses, mobles, non mobles, présenz et à venir en quelque leu qu’il soient, quitement et freinchement por les devant diz seze soz et huit deniers paians chascun an à moi ou à mes hoirs ou à notre certein commandement, au terme desus nommé; et povent et porront vandre et acheter li uns de l’autre de quelcunque gent que il vodront dedans les Croiz: et povent et porront faire lour voluntez de toutes lour choses, sauf ce qu’il remaine ou mex d’un chascun tant solement, que je ou mi hoir puissons avoir chascun an les devant diz seze soz huit deniers de la monoie desus nommée, sauf mes cens, mes costumes, mes tierces et mes loux que je ne leur ai ne quité, ne doné; lesquels cens, costumes, tierces et loux, il me doivent por les mes, por les terres et por les autres choses qu’il tiennent de moi en la ville de Saumaise et en la chastelerie; et les terres de quoi il me doivent les tierces, je ne mi hoirs ne les povons ne ne devons torner en nostre charruaige ne en nostre demeneure. 14. Et quicunques homs ou fammes vodrai entrer dans la dite freinchise de Saumaise, il demorerai en ladite ville de Saumaise por moi et por mes hoirs et por notre commandement et por lou consoil et por lou loux des borgeois de Saumaise et derai estre receuz en ladite freinchise por seze soz et huit deniers chascun an à paier à moi ou à mes hoirs, enfin comme il est desus nommé. 15. Adcertes je ne mi hoir, ne povons, ne devons prandre nuns des devant diz borgeois ne de leur hoir, ne nuns de ceaux qui demoreront en la dite freinchise de Saumaise, andemantiers qu’il araient de herietaige en ladite ville de Saumaise que je ou li mien en porriens i qui lever notre amande jugée segon lou forfait qu’il arient fait, fors ceau qui ferient lou rat; cil qui serient pris au rat serient en amande de sexante cinc soz. 16. Adecertes ly devant dit borgeois de Samaise et leur hoir doivent segre moi et mes hoirs en ost, en chevoichie au leur un jor et une nuit; et se je ou mi hoir le voliens tenir plus d’un jor et d’une nuit, il seroient danqui en avant à noz soz et à noz deniers et dou tout à notre despans. 17. Et se je ou quicunques serai sires de Saumaise au tens delor, voliens estre chevalier, ou fille marier, ou aler outre mer, ou terre acheter jusque à cent livrées de terre ou à plus, à une paumée de la monoie qui corroit au tens delor, li dit borgeois de Saumaise et lour hoir serient tenu de nos aidier rainaublement. 18. Adecertes je, Estienes de Mont Saint Jehan, sire de Saumaise, ai juré sus sainte Evangille por moi et por mes hoirs à garder et à tenir perpétuemant, paisiblemant et quitemant, sanz corrompre ladite freinchise et les dites covenances et toutes ces choses desus dites et la tenor de ceste letre esdiz borgeois de Saumaise et à leur hoirs et que je n’irai gemais encontre, ne ferai à aler des or en avant ne por moi ne por autrui, ne por parole, ne por fait, ne par consentement, ne por autre menière que quele soit, et ai promis esdiz borgeois de Saumaise et à leur hoirs par mon sairement devant doné tantost, con que je serai chevalier et que je airai autre seaul, je lou metrai en ces présentes letres ensemble les seaux qui or issunt. Et s’il avenoit chose que jà ne soit, que je ou li mien aliens de nulle chose encontre ladite freinchise ou encontre les covenances desus dites, ou encontre aucune des covenances, je, met moi et mes hoirs présens et à venir en la juridicion de l’ennorauble père et seignor Girar, par la grâce de Dieu, evesque d’Osteum et de tous les avesques d’Osteum qui après lui seront, por tel condicion, que à la requeste desdiz borgeois de Saumaise ou de leur hoirs ou de leur certein commandement qui porteroit avec lui lou tancrit de ceste présente letre, scelée dou seaul d’un preudome; i cil Girarz, par la grâce de Deu, evesques d’Osteum ou autre qui seroit evesque d’Osteum au tens delor, aient povoir de nos escomenier et de constreindre par la justise de sainte Église et de metre toute nostre terre en escomeniement, fors tant seulement la ville de Saumaise, jusque à ce que je ou mi hoir ariens acordé et fait satisffacion esdiz borgeois et lour hoirs de ce que je ou mi hoir ou autres por nos, ariens à l’encontre ladite freinchise et contre les covenances desus dites, ou encontre aucune des covenances. En tesmoingnaige et en remembrance de laquel chose et por que ce soit ferme chose et estauble à touzjours, je les seaux de l’ennorauble père monseignor Girar, par la grâce de Dieu, evesques d’Osteum et de l’abbé de Flavigne, de monseignor Guillaume de Montagus, de monseignor Henri d’Anteigne, seignor de Sainte Croiz, de monseignor Jehan d’Ancy, ai fait metre en ces présentes letres. Ce fut fait en l’an de l’Incarnation Nostre Seignor, mil et dous cenz et sexante et cinc, ou mois de may.